Document ID: 32013D0752

DEĊIŻJONI TA’ IMPLIMENTAZZJONI TAL-KUMMISSJONI
tal-11 ta’ Diċembru 2013
li temenda d-Deċiżjoni 2006/771/KE dwar l-armonizzazzjoni tal-ispettru tar-radju għal użu ma’ tagħmir għal meded qosra u li tħassar id-Deċiżjoni 2005/928/KE
(notifikata bid-dokument C(2013) 8776)
(Test b’relevanza għaż-ŻEE)
(2013/752/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Deċiżjoni Nru 676/2002/KE tal-Parlament Ewropew u tal-Kunsill tas-7 ta’ Marzu 2002 dwar qafas regolatorju għall-politika dwar l-ispettru tar-radju fil-Komunità Ewropea (id-Deċiżjoni dwar l-Ispettri tar-Radju) (1), u b’mod partikolari l-Artikolu 4(3) tagħha,
Billi:
(1)
Id-Deċiżjoni tal-Kummissjoni 2006/771/KE (2) tarmonizza l-kundizzjonijiet tekniċi tal-użu tal-ispettru għal varjetà wiesgħa ta’ tagħmir ta’ medda qasira, inklużi l-applikazzjonijiet bħas-sistemi ta’ twissija, it-tagħmir għall-komunikazzjoni lokali, mezzi li jiftħu l-bibien, l-impjanti mediċi u għal sistemi ta’ trasport intelliġenti. It-tagħmir ta’ medda qasira ikun tipikament prodott għas-suq tal-massa u/jew prodott li jista’ jinġarr u li jista’ jittieħed u jintuża faċilment f’pajjiżi oħra; għalhekk id-differenzi fil-kundizzjonijiet tal-aċċess għall-ispettru ma jippermettux il-moviment ħieles tagħhom, iżidu l-ispejjeż tal-produzzjoni tagħhom u joħolqu riskji ta’ interferenza dannuża ma’ applikazzjonijiet u servizzi tar-radju oħrajn.
(2)
Id-Deċiżjoni Nru 243/2012/UE tal-Parlament Ewropew u tal-Kunsill tal-14 ta’ Marzu 2012 li tistabbilixxi programm pluriennali tal-politika tal-ispettru tar-radju (3) (RSPP - Radio Spectrum Policy Programme) tirrikjedi lil-Istati Membri, f’kooperazzjoni mal-Kummissjoni, u fejn jixraq, li jrawmu l-użu kollettiv tal-ispettru kif ukoll l-użu kondiviż tal-ispettru sabiex itejbu l-effiċjenza u l-flessibbiltà.
(3)
Minħabba l-importanza dejjem tikber tat-tagħmir ta’ medda qasira għall-ekonomija u l-bidliet rapidi fit-teknoloġija u l-bżonnijiet tas-soċjetà, jistgħu joħorġu applikazzjonijiet ġodda għat-tagħmir ta’ medda qasira. Dawn jeħtieġu aġġornamenti regolari fil-kundizzjonijiet tal-armonizzazzjoni tal-ispettru.
(4)
Fil-5 ta’ Lulju 2006, il-Kummissjoni ħarġet mandat permanenti lill-Konferenza Ewropea tal-Amministrazzjonijiet Postali u tat-Telekomunikazzjoni (CEPT - European Conference of Postal and Telecommunications Administrations), skont l-Artikolu 4(2) tad-Deċiżjoni Nru 676/2002/KE, biex taġġorna l-Anness tad-Deċiżjoni 2006/771/KE bħala tweġiba għal żviluppi teknoloġiċi u kummerċjali fil-qasam tat-tagħmir ta’ medda qasira.
(5)
Id-Deċiżjonijiet tal-Kummissjoni 2008/432/KE (4), 2009/381/KE (5), u 2010/368/UE (6) u d-Deċiżjoni ta’ Implimentazzjoni tal-Kummissjoni 2011/829/UE (7) diġà emendaw il-kundizzjonijiet tekniċi armonizzati tat-tagħmir ta’ medda qasira li jinsabu fid-Deċiżjoni 2006/771/KE billi ħadu post l-Anness tagħha.
(6)
Is-CEPT, fir-rapport tagħha ta’ Marzu 2013 (8) sottomess bħala tweġiba għall-mandat imsemmi hawn fuq, informat lill-Kummissjoni dwar ir-riżultati tal-eżami mitlub tat-“tip ta’ tagħmir ta’ medda qasira” u l-kategoriji tar-“restrizzjonijiet l-oħra tal-użu” fl-Anness tad-Deċiżjoni 2006/771/KE u tat parir lill-Kummissjoni biex temenda għadd ta’ aspetti tekniċi f’dak l-Anness.
(7)
Ir-riżultati tal-mandat juru li t-tagħmir ta’ medda qasira li jopera fuq ħtieġa mhux esklussiva u bażi kondiviża, min-naħa waħda, jeħtieġ ċertezza legali fir-rigward tal-possibbiltà tal-użu tal-ispettru fuq bażi kondiviża, li tista’ tinkiseb b’kundizzjonijiet tekniċi tal-użu kondiviż prevedibbli tal-baned armonizzati li jiżguraw użu affidabbli u effiċjenti tal-baned armonizzati. Min-naħa l-oħra dan it-tagħmir ta’ medda qasira jeħtieġ ukoll flessibbiltà biżżejjed li tippermetti varjetà kbira ta’ applikazzjonijiet sabiex ikunu massimizzati l-benefiċċji tal-innovazzjoni mingħajr wajers fl-Unjoni. Għalhekk hemm bżonn li jiġu armonizzati l-kundizzjonijiet tekniċi tal-użu definiti bħala prevenzjoni mill-interferenza dannuża u li tkun żgurata flessibbiltà kemm jista’ jkun possibbli filwaqt li jitrawwem l-użu affidabbli u effiċjenti tal-baned tal-frekwenzi minn tagħmir ta’ medda qasira.
(8)
It-trażżin tal-idea ta’ “tip” ta’ tagħmir ta’ medda qasira u l-armonizzazzjoni tal-kategoriji tat-tagħmir ta’ medda qasira, jilħqu dan l-iskop. Kull wieħed miż-żewġ tipi ta’ kategoriji jkunu qed jistabbilixxu ambjenti ta’ kondiviżjoni prevedibbli għal grupp sħiħ ta’ tagħmir ta’ medda qasira. It-tagħmir ta’ medda qasira f’dawn il-kategoriji huwa ggruppat abbażi ta’ mekkaniżmi tal-aċċess għal spettru tekniċi simili jew abbażi ta’ xenarji ta’ użu komuni li jiddeterminaw id-densità tal-varar mistenni.
(9)
L-ambitu tal-kategoriji kif definit fl-anness tekniku jipprovdi lill-utenti bi prevedibbiltà fir-rigward ta’ tagħmir ieħor ta’ medda qasira li jista’ juża l-istess banda tal-frekwenzi fuq bażi mhux esklussiva u kondiviża. Skont id-Direttiva 1999/5/KE tal-Parlament Ewropew u tal-Kunsill tad-9 ta’ Marzu 1999 dwar it-tagħmir tar-radju u tagħmir terminali tat-telekomunikazzjoni u r-rikonoxximent reċiproku tal-konformità tagħhom (9) (id-Direttiva R&TTE - Radio and Telecommunications Terminal Equipment) f’dawn il-kategoriji, il-manifatturi għandhom jiżguraw li effettivament it-tagħmir ta’ medda qasira jevita interferenza dannuża ma’ tagħmir ieħor ta’ medda qasira.
(10)
Fil-baned tal-frekwenzi speċifiċi li tkopri din id-Deċiżjoni, il-kombinazzjoni tal-kategorija armonizzata tat-tagħmir ta’ medda qasira u l-kundizzjonijiet tekniċi tal-użu (il-banda tal-frekwenzi, il-limitu tal-qawwa tat-trażmissjoni/il-limitu tas-saħħa tal-kamp/il-limitu tal-qawwa tad-densità, parametri addizzjonali u restrizzjonijiet oħra tal-użu) tistabbilixxi ambjent armonizzat ta’ kondiviżjoni b’tali mod li tagħmir ta’ medda qasira jista’ jikkondividi l-ispettru ma’ oħrajn fuq bażi mhux esklussiva, indipendentement mill-iskop ta’ tali użu.
(11)
Sabiex jitħarsu ċ-ċertezza legali u l-prevedibbiltà ta’ tali ambjenti armonizzati ta’ kondiviżjoni, l-użu ta’ baned armonizzati minn tagħmir ta’ medda qasira li mhumiex parti minn kategorija armonizzata jew skont parametri tekniċi inqas restrittivi, ikun permess biss sal-punt li ma jkunx preġudikat l-ambjent ta’ kondiviżjoni rilevanti.
(12)
Fis-6 ta’ Lulju 2011, il-Kummissjoni ħarġet mandat ulterjuri lis-CEPT, skont l-Artikolu 4(2) tad-Deċiżjoni Nru 676/2002/KE, biex twettaq l-istudji tekniċi meħtieġa b’appoġġ ta’ reviżjoni possibbli tad-Deċiżjoni tal-Kummissjoni 2005/928/KE tal-20 ta’ Diċembru 2005 dwar l-armonizzazzjoni tal-banda tal-frekwenzi bejn 169,4 MHz u 169,8125 MHz fil-Komunità (10), biex ikun żgurat l-użu effiċjenti tal-firxa tal-frekwenzi armonizzati skont l-Artikolu 5 ta’ dik id-Deċiżjoni.
(13)
Is-CEPT, fir-rapport tagħha ta’ Ġunju 2012 (11) sottomess bħala tweġiba għat-tieni mandat imsemmi hawn fuq, tat parir lill-Kummissjoni biex tinkorpora miżuri ta’ armonizzazzjoni eżistenti u addizzjonali għal tagħmir ta’ saħħa baxxa/ta’ firxa qasira fil-banda ta’ 169 MHz fl-emenda li jmiss tal-Anness tad-Deċiżjoni 2006/771/KE biex tipprovdi viżibbiltà aħjar u trasparenza tal-firxa tal-frekwenzi armonizzati (bejn 169,4 Hz u 169,8125 MHz).
(14)
Abbażi tar-riżultati ta’ ħidmet is-CEPT, hu possibbli li jiġu simplifikati l-kundizzjonijiet regolatorji tat-tagħmir ta’ medda qasira. L-armonizzazzjoni tal-kundizzjonijiet tal-aċċess għall-ispettru tilħaq l-għan stabbilit mir-RSPP li jitrawwem l-użu kollettiv tal-ispettru fis-suq intern għal kategoriji tat-tagħmir ta’ medda qasira.
(15)
Għalhekk l-Anness tad-Deċiżjoni 2006/771/KE għandu jiġi emendat u d-Deċiżjoni 2005/928/KE għandha titħassar skont dan.
(16)
Apparat li jopera skont il-kundizzjonijiet stipulati f’din id-Deċiżjoni għandu jikkonforma wkoll mad-Direttiva R&TTE sabiex l-ispettru jintuża b’mod effettiv biex jevita interferenza dannuża, billi jintlaħqu l-istandards armonizzati jew billi jiġu ssodisfati proċeduri alternattivi ta’ valutazzjoni tal-konformità.
(17)
Il-miżuri pprovduti f’din id-Deċiżjoni huma konformi mal-opinjoni tal-Kumitat dwar l-Ispettru tar-Radju,
ADOTTAT DIN ID-DEĊIŻJONI:
Artikolu 1
Fl-Artikolu 2 tad-Deċiżjoni 2006/771/KE, jiżdied il-punt li ġej:
“3.
‘kategorija ta’ tagħmir ta’ medda qasira’ tfisser grupp ta’ tagħmir ta’ medda qasira li juża spettru b’mekkaniżmi tal-aċċess għal spettru tekniċi simili jew ibbażat fuq xenarji ta’ użu komuni.”
Artikolu 2
L-Artikolu 3 tad-Deċiżjoni 2006/771/KE jinbidel b’dan li ġej:
“Artikolu 3
1. L-Istati Membri għandhom jindikaw u jagħmlu disponibbli, fuq bażi mhux esklussiva, bla interferenzi u bla protezzjoni, il-baned tal-frekwenzi għall-kategoriji ta’ tagħmir ta’ medda qasira, soġġetti għall-kundizzjonijiet speċifiċi u sal-iskadenza tal-implimentazzjoni, kif hemm stipulat fl-Anness ta’ din id-Deċiżjoni.
2. Minkejja l-paragrafu 1, l-Istati Membri jistgħu jitolbu l-benefiċċju tal-Artikolu 4(5) tad-Deċiżjoni tal-Ispettru tar-Radju.
3. Din id-Deċiżjoni hija bla preġudizzju għad-dritt tal-Istati Membri biex jippermettu l-użu tal-baned tal-frekwenzi skont kundizzjonijiet inqas restrittivi jew tat-tagħmir ta’ medda qasira li jkunx parti minn kategorija armonizzata sakemm dan ma jxekkilx jew inaqqas il-possibbiltà lil tagħmir ta’ medda qasira ta’ tali kategorija milli jkun jiddependi fuq sett ta’ kundizzjonijiet tekniċi u operattivi armonizzati, kif speċifikat fl-Anness ta’ din id-Deċiżjoni, li jippermettu l-użu kondiviż ta’ parti speċifika tal-ispettru fuq bażi mhux esklussiva u għal għanijiet differenti permezz ta’ tagħmir ta’ medda qasira tal-istess kategorija.”
Artikolu 3
L-Anness tad-Deċiżjoni 2006/771/KE jinbidel bit-test fl-Anness ta’ din id-Deċiżjoni.
Artikolu 4
Id-Deċiżjoni 2005/928/KE titħassar.
Artikolu 5
L-Istati Membri għandhom jirrapportaw lill-Kummissjoni dwar l-implimentazzjoni ta’ din id-Deċiżjoni mhux aktar tard mill-1 ta’ Settembru 2014.
Artikolu 6
Din id-Deċiżjoni hija indirizzata lill-Istati Membri.
Magħmula fi Brussell, il-11 ta’ Diċembru 2013.

Labels: 7
12